આ કિસ્સામાં એવી કોઈ અસામાન્ય ઘટના નથી. આપણા સૌનો એ અનુભવ હોય છે કે બે મિત્રો કે બે બહેનપણીઓ જ્યારે ભેગાં થાય ત્યારે એમની વચ્ચેનો સંવાદ બિલકુલ પારદર્શક હોય છે. એમાં કંઈ છુપાવવાનું હોતું નથી. માણસમાત્રનું દિલ તેના અંગત દોસ્ત આગળ અનાયાસ ખૂલી જતું હોય છે. આપણા સૌની એવી શ્રદ્ધા હોય છે કે મિત્રને કહેલી કોઈ વાત કે દુઃખનું કારણ હંમેશાં સલામત રહેશે અને એમાંથી કોઈ મદદ ચોક્કસ મળશે. સંસ્કૃતમાં એક સુભાષિત છે કે માણસના દુઃખના સમયમાં એનો શ્રેષ્ઠ મિત્ર કોણ હોઈ શકે? જવાબમાં કહેવાયું છે કે ‘ઘરનો ખૂણો’. મિત્રનું લેબલ લાગે એટલે ઘરનો નિર્જીવ લાગતો ખૂણો પણ જીવંત બની જાય છે અને એમાંથી આશ્વાસન મળે છે.